***Sid Meier's Civilization VI*** eller ***Civilization VI*** er et strategivideospill utviklet av Firaxis Games, som ble gitt ut av 2K Games, og blir distribuert av Take-Two Interactive. Spillet ble lansert 21. oktober 2016 for Microsoft Windows, og kom også ut for OS X.

Utviklingen av *Civilization VI* ble ledet av Ed Beach og gruppen som laget utvidelsene *Gods & Kings* og *Brave New World* for *Civilization V*.

Spillet
-------

*Civilization VI* er gjenkjennelig som et spill i Civilization-serien, og er et turbasert 4X-spill hvor målet er å bli dominerende innen forskning, militærmakt, religion og/eller kultur. En nyhet i *Civilization VI* er religiøs seier som oppnås ved at 50% av befolkningen i alle sivilisasjoner tilhører en religion du har grunnlagt. Spilleren styrer en sivilisasjon, og skal i konkurranse med andre sivilisasjoner, styrt av andre spillere eller av spillets AI, bygge byer, forske frem nye teknologier, utvikle kulturen sin og kjempe mot barbarer eller sinte naboer. Spillverdenen er delt opp i heksagonale områder, og hvert område har en terrengtype, kanskje en ressurs, og har plass for en by, et distrikt og/eller en militærenhet.

Distrikter er et nytt konsept i *Civilization VI*, mange bygg kan kun bygges i rett type bydel, og underverker må ofte plasseres på eller nær spesielt terreng eller ved siden av en bydel. Et distrikt kan brukes som militærforlegning, eller til forskningspark, og kort avstand til høye fjell eller jungel kan gjøre forskningen mer effektiv. Byer kan ikke lenger kan bygge alle mulige strukturer innenfor ett enkelt heksagon, og byenes plassering på kartet påvirker byen mer enn i tidligere versjoner.

*Civilization VI* lar noen typer enheter samarbeide, og for eksempel en stammekriger kan vokte en arbeider i samme heksagon fra barbarer tidlig i spillet. Arméer av samme typer kan slås sammen, og to avdelinger med rifle kan slås sammen til én som er 40% sterkere og få mer slagkraft mot en enkelt fiende, selv om avdelingene hver for seg er sterkere.

Utvikling av nye teknologier er blitt slik at en sivilisasjon nær sjøen kan få bonuser når seiling skal finnes opp, mens tilgang til et steinbrudd hjelper utviklingen av muring. Avanserte teknologier er basert på mindre avanserte og utgjør slik et teknologi-tre.

I *Civilization VI* er også politiske filosofier organisert i et eget tre, og hvert styresettet i *Civilization VI* settes sammen av forskjellige filosofier i forskjellige grupper. Militære, økonomiske, diplomatiske og andre politiske filosofier settes sammen til en politikk med egne fordeler og ulemper. Mer moderne styresett åpner for flere filosofier samtidig, og noen underverker gir rom for en ekstra politisk filosofi.

Spillets AI styrer kjente ledere som president Theodore Roosevelt eller keiser Qin Shi Huang, og hver leder vil ha en egen politisk agenda som påvirker deres handlinger. Spionasje og diplomati kan brukes for å oppdage om lederne også har en skjult agenda. Konflikt med en leders agenda kan føre til at du fordømmes av din nærmeste handelspartner eller blir angrepet i rent raseri, noe som får AI'en til å fremstå som mindre rasjonell enn i Civilization V.

Diplomati er blitt mer dynamisk i *Civilization VI*, og mens steinalder-ledere kan erklære krig og fred uten å skade diplomatiske forhold til andre, er det noe helt annet å gå til krig mot en moderne demokratisk stat. Rykter og sladder er også blitt en del av virkeligheten i *Civilization VI*. Forholdet til bystater er avhengig av hvor mange utsendinger du har til byen, og med stor innflytelse følger det bonuser.

Utvikling
---------

Utviklingen av *Civilization VI* ble ledet av Ed Beach og gruppen som laget utvidelsene *Gods & Kings* og *Brave New World* for *Civilization V*, og inkluderer blant annet produsent Dennis Shirk og kunstansvarlig Brian Busatti.

*Civilization VI* ble utviklet i henhold til «Sid Meier's 33/33/33-regel» for oppfølgere, som går ut på at 33% alt er der, 33% forbedres og 33% er helt nytt.

Et mål for utviklerne har vært å gjøre kartet viktigere, men å ikke gjøre spillet mer komplisert enn spillerne er klare for. Ved å gjøre teknologi-treet mer avhengig av kartet, og ved å begrense hva det er mulig å bygge i hver by, håper Firaxis å gjøre spillet mer interessant. Utviklerne har også lagt inn et «kaos nivå» som skal sikre at det til en hver tid skjer nok i verden til å utfordre spilleren.

Spillet har et mer tegneserie-inspirert utseende for å unngå at grafikken påvirker spillet. Enklere grafikk gjør det enklere å skille militærenheter og bygninger, og gir spilleren mer informasjon uten å måtte velge noe.

Geoff Knorr komponerte og produserte musikken til spillet , mens komponisten Christopher Tin, som fikk Grammy for «Baba Yetu» fra *Civilization IV*, har laget «tittel-låta» , «Sogno di Volare» , til *Civilization VI*.

Sid Meier selv var ikke direkte involvert i utviklingen av spillet, men er kreditert som kreativ leder hos Firaxis.

Mottagelse
----------

*Civilization VI* fikk, mens det enda var under utvikling, tittelen «Best PC Game» og «Best Strategy Game» på messen «Electronic Entertainment Expo 2016» i Los Angeles i juni 2016.

De første anmeldelsene var svært positive, og få dager etter utgivelse hadde spillet 92 i metascore. Sam White i The Telegraph kalte spillet *et høydepunkt for den ikoniske serien*.

Norske Gamer.no gav spillet 8/10 og skrev at: *Selv om Civilization VI er bygget på bunnsolide mekanikker, er det likevel mye som ikke er så finpusset som det burde være.*

### Priser

| År | Pris | Kategori | Resultat | Ref |
| --- | --- | --- | --- | --- |
| 2016 | Game Critics Awards 2016 | Beste PC-spill | Vant |  |
| Beste Strategispill | Vant |
| The Game Awards 2016 | Beste Strategispill | Vant |  |
| 2017 | National Academy of Video Game Trade Reviewers | Spill, Strategi | Vant |  |

Utvidelser
----------

8. februar 2018 kom utvidelsen *Rise and Fall* med oppdateringer som endret spillmekanikken. Loyalitet sprer seg nå utover, og byer med lav loyalitet kan erklære selvstendighet, samtidig som selvstendige byer kan slutte seg til din sivilisasjon dersom loyaliteten mot deg er stor i regionen. Gode perioder kan føre til en gullalder med ekstra bonuser, mens lite fremgang fører til nedgangstider. Utvidelsen kom også med flere ledere, og endret bonusene for flere underverker og styreformer.

Utvidelsen fikk stort sett positiv kritikk da den kom, og Gamer.no gav den 7/10  mens metacritic uken etter hadde score på 82%.

Utvidelsen *Gathering Storm* kom 14. februar 2019. Den legger til miljøeffekter, som stormer og vulkaner, som kan ødelegge byer, men også gjøre jorda mer fruktbar. Diplomatisk seier re-introduseres, og tillit kan vinnes gjennom nobelpriser, konflikthåndtering og allianser. Strategiske ressurser kan lagres, og diplomatisk innflytelse kan handles. Nye teknologier, nye enheter, nye ledere og nye sivilisasjoner er også en del av *Gathering Storm*.

Referanser
----------

1. ↑  Sid Meier’s Civilization® VI, Steam
2. 1 2  THREE WAYS SID MEIER'S CIVILIZATION 6 RADICALLY REINVENTS ITSELF: CITY-BUILDING, SCIENCE, AND DIPLOMACY
3. ↑  Civilization VI: Four Hours Of Wars And Wonders
4. ↑  CIVILIZATION VI: ENVOYS AND CITY-STATES Arkivert 20. august 2016 hos Wayback Machine. David Hinkle
5. 1 2  City management, mayhem and Sid Meier's wisdom: Making Civilization VI
6. ↑
7. ↑  25 years of Civilization: We talk with Sid Meier
8. ↑  Sid Meier's Civilization VI (Credits)
9. ↑  Here Are E3 2016's Game Critics Award Winners
10. ↑  Sid Meier's Civilization VI PC (pr. 25.10.16)
11. ↑  Civilization 6 review - A high point for the iconic strategy series
12. ↑  Enorme høyder og irriterende mangler
13. ↑  «Game Critics Awards 2016 Nominees». Besøkt 25. oktober 2016.
14. ↑  Pereira, Chris (5. juli 2016). «Here Are E3 2016's Game Critics Award Winners». GameSpot. Besøkt 17. februar 2017.
15. ↑  Makuch, Eddie (16. november 2016). «All the 2016 Game Awards Nominees». *GameSpot*. Besøkt 17. februar 2017.
16. ↑  «NAVGTR Awards (2016)». *National Academy of Video Game Trade Reviewers*.
17. 1 2  Kommer med tillegg du ikke vil være foruten
18. ↑  SID MEIER'S CIVILIZATION VI: RISE AND FALL
19. ↑

Eksterne lenker
---------------

* (en) *Civilization VI* på Steam Rediger på Wikidata

* (en) *Civilization VI* hos MobyGames Rediger på Wikidata

* (en) *Civilization VI* hos MobyGames Rediger på Wikidata

* (en) *Civilization VI* hos MobyGames Rediger på Wikidata

* (en) *Civilization VI* hos MobyGames Rediger på Wikidata

* (en) *Civilization VI* på Metacritic Rediger på Wikidata

* (en) *Civilization VI* på OpenCritic Rediger på Wikidata

* (en) *Civilization VI* på Internet Movie Database Rediger på Wikidata

* (en) *Civilization VI* hos Giant Bomb Rediger på Wikidata

* (en) *Civilization VI* hos Internet Game Database Rediger på Wikidata

Portal: Videospill

| * v
* d
* r
*Civilization*-serien |
| --- |
| Sid Meier's Civilization | *Sid Meier’s Civilization*  **·** *Civilization II*  **·** *Civilization III*  **·** *Civilization IV*  **·** *Civilization V*  **·** *Civilization VI* |
| Andre videospill | *Sid Meier’s Alpha Centauri*  **·** *Civilization: Call to Power*  **·** *Civilization IV: Colonization*  **·** *Incunabula*  **·** *Avalon Hill's Advanced Civilization* |
| Brettspill | *Civilization*  **·** *Advanced Civilization*  **·** *Civilization: The Boardgame*  **·** *Civilization: The Board Game*  **·** *Civilization: A New Dawn* |
| Kortspill | *Civilization: The Card Game* |

|  |  |
| --- | --- |
| Oppslagsverk/autoritetsdata | BNF **·** BNF (data)
 |